Ispanijos lietuvių bendruomenė
Ispanijos lietuvių bendruomenė (isp. Comunidad lituana en España) − Ispanijoje gyvenančius lietuvius vienijanti organizacija, Pasaulio lietuvių bendruomenės narė. Įkurta 2001 m. Madride, Lietuvos ambasadoriaus Ispanijoje V. A. Dambravos iniciatyva, o 2004 m. įregistruota oficialiai. Bendruomenės tikslai – puoselėti lietuvių kalbą ir kultūrą, skleisti informaciją, susijusią su Lietuva, teikti pagalbą tautiečiams, norintiems įsikurti Ispanijoje ir plėtoti kultūrinius ryšius. Lietuvių bendruomenės taip pat susibūrusios Albasetėje, Alikantės provincijoje, Aragone, Galisijoje, Katalonijoje, Madride, Navaroje, Tenerifėje, Valensijoje ir Valensijos provincijoje. Nuo 2016 m. kartu su Lietuvos ambasada kasmet rengia žygį Šv. Jokūbo keliu Lietuvos nepriklausomybės atkūrimui Kovo 11-ąją paminėti. Pirmąja bendruomenės pirmininke išrinkta Beata Monstavičius (pareigas ėjo iki 2003 m.) Nuo 2020 m. pirmininkės pareigas eina Agneta Vansavičienė.